Ελληνικές αυτοδιοικητικές εκλογές 2019

thumb|300 px|Παραβάν για τις δημοτικές και περιφερειακές εκλογές του 2019 στην Ελλάδα
Οι Ελληνικές αυτοδιοικητικές εκλογές 2019, ή εναλλακτικά Ελληνικές Δημοτικές και Περιφερειακές εκλογές του 2019, διεξήχθησαν την Κυριακή 26 Μαΐου 2019, ενώ οι επαναληπτικές εκλογές, όπου ήταν αναγκαίο, έλαβαν χώρα την Κυριακή 2 Ιουνίου 2019. Ο α' γύρος των αυτοδιοικητικών εκλογών πραγματοποιήθηκε μαζί με τις Ευρωεκλογές του 2019. 

Η θητεία των εκλεγμένων μελών των συμβουλίων διαρκεί από την 1η Σεπτεμβρίου 2019 μέχρι την 31η Αυγούστου 2023. Η Ελληνική Τοπική Αυτοδιοίκηση, μετά τις μεταρρυθμίσεις Καποδίστρια, Καλλικράτη, Κλεισθένη, συγκροτείται από 13 Περιφέρειες και 332 Δήμους. Ο αριθμός των δημοτικών συμβούλων είναι σχεδόν 10.000 και των περιφερειακών συμβούλων 703.

Για την εκλογή Δημάρχου ή Περιφερειάρχη απαιτείται ένας ή μία από τους υποψηφίους να λάβει 50%+1 των ψήφων. Στις περιοχές όπου κανένας υποψήφιος δε συγκέντρωσε το απαιτούμενο ποσοστό στον α' γύρο, διεξήχθη επαναληπτικός β' γύρος εκλογών ανάμεσα στους 2 επικρατέστερους υποψηφίους μία εβδομάδα αργότερα, στις 2 Ιουνίου. Για την κατανομή των εδρών των συμβουλίων ίσχυσε το εκλογικό σύστημα της απλής αναλογικής.

Στις εκλογές του 2019, για πρώτη φορά, απέκτησαν δικαίωμα ψήφου όσοι είχαν συμπληρώσει το 17ο έτος της ηλικίας τους. Συνολικά, δικαίωμα ψήφου απέκτησαν 536.920 νέοι ψηφοφόροι εκ των οποίων οι 106.760 ήταν πολίτες ηλικίας 17 ετών. Επιπλέον, για πρώτη φορά στήθηκαν 4 κάλπες σε δύο εκλογικά τμήματα, ένα για τις Ευρωεκλογές του 2019 και τις Περιφερειακές εκλογές και ένα για τις Δημοτικές και τις Κοινοτικές εκλογές. Για τις ανάγκες των εκλογών, με το πρόγραμμα "Κλεισθένης" έγινε κατάτμηση ορισμένων δήμων, μετονομασία τους και συστάθηκαν 12 νέοι δήμοι.

Στις περιφερειακές εκλογές, από τον πρώτο γύρο εξελέγη περιφερειάρχης σε 5 περιφέρειες (στις Περιφέρειες Κεντρικής Μακεδονίας, Δυτικής Μακεδονίας, Ηπείρου, Θεσσαλίας και Κρήτης), ενώ στις υπόλοιπες το αποτέλεσμα κρίθηκε στον δεύτερο γύρο. Στην Περιφέρεια Κεντρικής Μακεδονίας, μάλιστα επανεκλέχθηκε από την πρώτη Κυριακή, με μεγάλη ευκολία περιφερειάρχης ο Απόστολος Τζιτζικώστας, σε ποσοστό 62%. Η Νέα Δημοκρατία πρώτευσε σε 11 περιφέρειες (στις Περιφέρειες Κεντρικής Μακεδονίας, Δυτικής Μακεδονίας, Ηπείρου, Ιονίων Νήσων, Θεσσαλίας, Αττικής, Αν. Μακεδονίας & Θράκης, Πελοποννήσου, Στερεάς Ελλάδας και Νοτίου Αιγαίου), ενώ ο ΣΥΡΙΖΑ στην Περιφέρεια Κρήτης. Tέλος, στην Περιφέρεια Βορείου Αιγαίου, εκλέχθηκε τη δεύτερη Κυριακή, περιφερειάρχης χωρίς κομματική στήριξη, ο Κωνσταντίνος Μουτζούρης.

Στις δημοτικές εκλογές, που έγιναν επίσης σε δύο γύρους, εξελέγησαν δήμαρχοι από τον πρώτο γύρο σε περισσότερους από 100 δήμους της χώρας. Στους μεγάλους δήμους έγιναν επανεκλογές. Έτσι, στην Αθήνα εκλέχθηκε δήμαρχος ο Κώστας Μπακογιάννης, στη Θεσσαλονίκη, ο Κωνσταντίνος Ζέρβας, ενώ στον Πειραιά και την Πάτρα επανεκλέχθηκαν αντίστοιχα δήμαρχοι ο Γιάννης Μώραλης και ο Κωνσταντίνος Πελετίδης. Στα Ιωάννινα εκλέχθηκε ο Μωυσής Ελισάφ, ο πρώτος δήμαρχος εβραϊκής καταγωγής στην Ελλάδα.

Στον πρώτο γύρο των περιφερειακών εκλογών, στις 26 Μαΐου, η συμμετοχή ήταν 58,43% και στον δεύτερο γύρο 41,89%. Στον πρώτο γύρο των δημοτικών εκλογών, στις 26 Μαΐου, η συμμετοχή έφτασε το 59,02%, ενώ στις 2 Ιουνίου το ποσοστό συμμετοχής ήταν 44,83%.